Trump-verhoor begin vanaand(Foto: Jon Elswick/AP) Die senaatverhoor van pres. Donald Trump van die VSA begin Dinsdag om 20:00 (SA tyd) en dit is slegs die derde keer in die Amerikaanse geskiedenis dat ŉ president in ŉ staat van beskuldiging geplaas word. Die 100 lede van die Amerikaanse senaat kom byeen vir wat na verwagting die eerste vol dag van verrigtinge in die opspraakwekkende saak is. Verlede week is senatore en die hoofregter beëdig. Sedertdien het lede van die Demokratiese Party, wat as aanklaers optree, hul hofstukke ingedien. Trump se regspan het dieselfde gedoen. Trump word daarvan beskuldig dat hy sy mag misbruik het om druk op Oekraïne te plaas om aan te kondig dat ŉ ondersoek na sy plaaslike politieke teenstander, Joe Biden, gedoen word. Dit is glo gedoen om Trump se herverkiesingsveldtog moontlik ŉ hupstoot te gee. Die tweede aanklag is dat hy die Amerikaanse wetgewende liggaam se ondersoek na die Oekraïne-sage probeer dwarsboom het. Die huis van verteenwoordigers het verlede week albei klagte goedgekeur. Die president ontken skuld. Sy regspan het Maandag gesê Trump is die slagoffer van ŉ voorafopgestelde proses wat gedryf is deur politiek – en dat hy niks verkeerds gedoen het nie. Sy span voer aan die saak is swak en dat die twee klagte hoegenaamd glad nie op enige misdaad of wetsoortreding dui nie. Die Republikeine het voorgestel dat die verhoor se daaglikse sessies 12 uur lank duur, ŉ moordende pas om vol te hou. Die Demokrate het dadelik teruggekap en gesê die voorstel is ŉ “nasionale skande”. Trump probeer die staat van beskuldiging afmaak as ŉ poging om die 2016-verkiesingsuitslae te laat omkeer. Demokrate voer aan die president se gedrag bedreig die integriteit van die verkiesing later vanjaar. Tot en met ŉ besluit gevel word, sal die senatore, vir die duur van die sitting wat elke dag met die uitsondering van Sondae plaasvind, hulle moet weerhou van enige vorm van kommentaar – ook op Twitter. ŉ Oorwinning sou inhou dat twee derdes van die lede van die senaat moet stem dat die president uit sy pos verwyder word. Trump se Republikeinse Party beheer die senaat en die mees waarskynlike uitslag is dus dat hy vrygespreek gaan word. Oudpres. Andrew Johnson, ŉ Demokraat, is in 1868 in ŉ staat van beskuldiging geplaas weens misdade wat verband gehou het met sy afdanking van sy minister van oorlog. Die senaat het hom vrygespreek. Oudpres. Bill Clinton, ook ŉ Demokraat, was die tweede Amerikaanse president wat in ŉ staat van beskuldiging geplaas is. Hy is aangekla van meineed en regsverydelings (ná sy buite-egtelike verhouding met Monica Lewinsky wat hy aanvanklik herhaaldelik ontken het en eindelik oor gebieg het). Ook hy is deur die senaat vrygespreek.